Πανελλαδικές δύο ταχυτήτων
Οι μαθητές της Στερεάς Ελλάδας δεν είναι παιδιά ενός κατώτερου Θεού
Η επιλογή του Υπουργείου Παιδείας να υποχρεώνει μαθητές των ΕΠΑΛ της Στερεάς Ελλάδας που ανήκουν στην κατηγορία των Φυσικώς Αδυνάτων (μαθητών με αναπηρία ή ειδικές εκπαιδευτικές ανάγκες) να διανύουν εκατοντάδες χιλιόμετρα για να συμμετάσχουν στις Πανελλαδικές Εξετάσεις, αποτελεί κατάφωρη αδικία και ευθεία προσβολή της αρχής της ισότητας στην εκπαίδευση.
Μαθητές από το ΕΠΑΛ Λαμίας, το ΕΠΑΛ Ιστιαίας, το ΕΠΑΛ Μαντουδίου και άλλες περιοχές της Φθιώτιδας και της Εύβοιας, καλούνται να μετακινηθούν μέχρι την Αττική, διανύοντας αποστάσεις άνω των 400 χιλιομέτρων (με επιστροφή), ενώ μαθητές από το ΕΠΑΛ Φραγκίστας αναγκάζονται να ταξιδεύουν ακόμη και 600 χιλιόμετρα για να εξεταστούν.
Μακριά από το σπίτι και την οικογένειά τους, κάτω από αντίξοες συνθήκες μετακίνησης, με πολύωρα ταξίδια σε επικίνδυνους οδικούς άξονες, με ψυχολογική και σωματική καταπόνηση, στερούνται πολύτιμο χρόνο προετοιμασίας και οδηγούνται σε μια άνιση μάχη απέναντι σε μαθητές μεγάλων αστικών κέντρων που εξετάζονται λίγα λεπτά από την κατοικία τους.
Αυτή η κατάσταση δεν συνιστά απλώς οργανωτική αστοχία.
Συνιστά θεσμική ανισότητα.
Η ισότητα στην πρόσβαση στην εκπαίδευση και στις εξετάσεις καταργείται στην πράξη από ένα κράτος που επιλέγει την εξοικονόμηση δαπανών εις βάρος των πιο ευάλωτων μαθητών.
Καταργείται από την αδράνεια κυβερνητικών παραγόντων που διαφημίζουν συναντήσεις με την πολιτική ηγεσία αλλά αδυνατούν να διασφαλίσουν τα αυτονόητα για τους μαθητές της περιφέρειας.
Καταργείται και από τη σιωπή της τοπικής αυτοδιοίκησης α΄ και β΄ βαθμού, η οποία οφείλει να υπερασπίζεται έμπρακτα τα δικαιώματα των παιδιών της Στερεάς Ελλάδας.
Είναι αδιανόητο, το 2026, μαθητές με πιστοποιημένη αναπηρία και ειδικές εκπαιδευτικές ανάγκες να αντιμετωπίζονται με τέτοιο τρόπο από την Πολιτεία.
Οι Πανελλαδικές Εξετάσεις δεν μπορεί να μετατρέπονται σε δοκιμασία αντοχής και μετακίνησης για παιδιά που ήδη δίνουν καθημερινά τον δικό τους αγώνα.
Ως εκπρόσωπος των εκπαιδευτικών στο ΠΥΣΔΕ Εύβοιας και στο ΑΠΥΣΔΕ Στερεάς Ελλάδας, αλλά και ως Περιφερειακός Σύμβουλος Στερεάς Ελλάδας, ζητώ άμεσα:
· Την ίδρυση νέων εξεταστικών κέντρων για τους μαθητές ΕΠΑΛ που ανήκουν στην κατηγορία Φυσικώς Αδυνάτων και μαθητών με ειδικές εκπαιδευτικές ανάγκες στη Στερεά Ελλάδα. 
· Την ισότιμη και αξιοπρεπή συμμετοχή όλων των μαθητών στις Πανελλαδικές Εξετάσεις χωρίς γεωγραφικούς και κοινωνικούς αποκλεισμούς. 
Οι μαθητές της περιφέρειας δεν μπορούν να αντιμετωπίζονται ως μαθητές δεύτερης κατηγορίας.
Η Στερεά Ελλάδα δεν μπορεί να πληρώνει συνεχώς το κόστος της υποβάθμισης και της εγκατάλειψης.
Η Παιδεία οφείλει να ενώνει και να εξασφαλίζει ίσες ευκαιρίες, όχι να δημιουργεί πολίτες δύο ταχυτήτων.

